送李侗誘中將漕江東
作者：趙鼎臣
朝代：宋

paragraphs: 顔駟老爲郎，三世終不遇。
奉春脫輓輅，暫見若平素。
功名豈不佳，用舍真有數。
况逢堯舜朝，士多無著處。
赫赫金門開，燕子皆鵷鷺。
天顔若春溫，戰栗心恐怖。
奏事幸無他，求福安敢預。
李侯衡湘來，朝謁苦未屢。
入對明光宮，爽氣回天顧。
立持使者節，褒語宣朝路。
自結明主知，千載實旦暮。
富貴在子耳，江南那久住。
努力加飯餐，穩上青雲去。